Guido, Dei gratia Senonensis archiepiscopus, omnibus ad quos littere iste pervenerint, in Domino salutem. Notum fieri volumus quod, cum esset controversia inter ecclesiam Sancti-Remigii Senonensis et ecclesiam Sancti-Salvatoris, super decima territorii Anselli de Salegni, tandem, per assensum abbatum Sancti-Remigii et Sancti-Johannis, compromissum est in arbitros: in Willelmum de Malo Nido, in Ansellum de Salegni, in Petrum de Varellis et in Fulconem de Tranna, qui per fidem suam fideliter inquisierunt rei veritatem, et ab hominibus de parte abbatis Sancti-Remigii, et ab hominibus de parte abbatis Sancti-Johannis, qui per juramentum suum veritatem inde dixerunt. Cum autem dies fuisset assignata ab arbitris, Petrus de Varellis non interfuit diei assignate; reliqui autem secundum quod audierunt et inquisierunt, in hoc denique consenserunt, et per fidem suam dixerunt quod decima illa ad ecclesiam Sancti-Salvatoris et ad presbiterum de Salegni pertinet. In cujus rei memoriam, presentem cartam notari fecimus et sigilli nostri impressione muniri. Actum anno incarnati Verbi Mº Cº LXXXº IXº. Datum per manum magistri Petri, cancellarii nostri.